ฟาโรห์อินโยเตฟที่ 7

**เซเคมเร-เฮรูเฮอร์มาอัต อินเทฟ** (หรือ **อันเทฟ** หรือ **อินโยเทฟ** และบางครั้งเรียกพระองค์ว่า **อินเทฟที่ 7**) เป็นฟาโรห์แห่งอียิปต์โบราณจากราชวงศ์ที่สิบเจ็ด ซึ่งทรงครองราชย์ในช่วงสมัยระหว่างกลางที่สอง ในช่วงเวลาดังกล่าวดินแดนอียิปต์ถูกแบ่งแยกอำนาจระหว่างราชวงศ์ที่สิบเจ็ดที่มีศูนย์กลางการปกครองอยู่ที่ทีบส์ในอียิปต์บน และราชวงศ์ที่สิบห้าของชาวฮิกซอส ซึ่งมีอำนาจควบคุมอยู่ในอียิปต์ล่างและบางส่วนของอียิปต์กลาง

ฟาโรห์เซเคมเร-เฮรูเฮอร์มาอัต อินเทฟ ถูกเรียกพระองค์ว่า อินเทฟที่ 7 ในงานวิชาการบางชิ้น ส่วนงานวิชาการชิ้นอื่น ๆ จะเรียกพระองค์ว่า อินเทฟที่ 8

## รัชสมัย
ปรากฏข้อมูลเกี่ยวกับรัชสมัยของฟาโรห์พระองค์นี้น้อยมาก นอกจากว่าพระองค์ทรงเป็นผู้สืบราชบัลลังก์ต่อจากฟาโรห์นุบเคเปอร์เร อินเทฟในช่วงระยะเวลาสั้น ๆ โดยฟาโรห์เซเคมเร-เฮรูเฮอร์มาอัตทรงครองราชย์ที่ธีบส์เป็นระยะเวลาสั้นมาก
ไรโฮลต์ (1997) แสดงคิดเห็นว่า ปรากฏหลักฐานที่บ่งชี้ว่า ฟาโรห์อินเทฟที่ 8 ไม่ได้ทรงครองราชย์แต่เพียงพระองค์เดียว หากแต่ทรงเป็นผู้ครองราชย์ร่วมกับฟาโรห์อินเทฟที่ 7  โดยกำหนดระยะเวลาครองราชย์ไว้เป็น 0 ปี

### บล็อกหินจากคอปโตส
คิม ไรโฮลต์ ซึ่งเป็นนักไอยคุปต์วิทยาชาวเดนมาร์ก เสนอว่าฟาโรห์เซเคมเร-เฮรูเฮอร์มาอัต อินเทฟ อาจทรงเป็นผู้ครองราชย์ร่วมกับฟาโรห์นุบเคเปอร์เร อินเทฟ โดยอิงจากบล็อกหินชิ้นหนึ่งจากคอปโตส ซึ่งยังคงข้อความที่จารึกไว้ว่า
:…พระนามส่วนพระองค์และพระนามครองราชย์ของฟาโรห์อันเทฟ นูบเคเพอร์เร พร้อมกับพระนามครองราชย์ของฟาโรห์อีกพระองค์หนึ่งซึ่งหลงเหลืออยู่อย่างเลือนราง พระนามครองราชย์ของฟาโรห์ทั้งสองพระองค์ได้รับสร้อยพระนามว่า ***di-ˁnḫ*** และเนื่องจากปกติสร้อยพระนามนี้ใช้เฉพาะกับฟาโรห์ผู้ทรงครองราชย์อยู่ จึงอาจสรุปได้ว่าฟาโรห์ทั้งสองพระองค์ทรงครองราชย์ร่วมกัน

ไรโฮลต์ยังสังเกตว่าความยาวของคาร์ทูชที่เสียหายสอดคล้องกันได้ดีกับพระนามครองราชย์ที่ยาวของฟาโรห์เซเคมเร-เฮรูเฮอร์มาอัต

## สถานที่ฝังพระบรมศพ
เชื่อกันว่าพระบรมศพของพระองค์ได้รับการฝังไว้ในสุสานทรงพีระมิดที่สุสานหลวงของราชวงศ์ที่สิบเจ็ดที่ดะรอ อะบู อันนะญา และยังเชื่อว่าสุสานของพระองค์เพิ่งถูกค้นพบและถูกปล้นในช่วงปลายคริสต์ศตวรรษที่ 19

### โลงไม้ที่พิพิธภัณฑ์ลูฟวร์ หมายเลข อี 3020
หลักฐานที่ชัดเจนเพียงชิ้นเดียวของพระองค์คือโลงไม้ซึ่งเก็บรักษาอยู่ที่พิพิธภัณฑ์ลูฟวร์ หมายเลข อี 3020 ประเทศฝรั่งเศส ภายในโลงพระบรมศพมีการแก้ไขทั้งพระนามส่วนพระองค์และพระนามครองราชย์ *เซเคมเร-เฮรูเฮอร์มาอัต* โดยพระนามดังกล่าว “ถูกเขียนเพิ่มเติมด้วยหมึกบริเวณช่วงอกของโลงศพ”

อย่างไรก็ตาม โลงศพใบนี้เป็นที่ถกเถียงอย่างมาก ด็อดสัน (1991) เสนอว่า ฟาโรห์เซเคมเร-เฮรูเฮอร์มาอัต อินเทฟ น่าจะเป็นกษัตริย์แห่งธีบส์ที่ครองราชย์ในช่วงเวลาสั้นมาก และอาจสวรรคตเพียงไม่กี่เดือนหลังเสด็จขึ้นครองราชย์ เนื่องจากอาลักษณ์ในวิหาร “น่าจะยังคุ้นเคยกับการเขียนชื่อ อินโยเทฟ ตามแบบพระนามของฟาโรห์นุบเคเปอร์เร [อินเทฟ] (กล่าวคือ เขียนด้วยเครื่องหมายใบอ้อ: in-it=f) จึงนำไปสู่การแก้ไขความผิดพลาดบนโลงศพ[ของฟาโรห์เซเคมเร-เฮรูเฮอร์มาอัต อินเทฟ]” ข้อสังเกตนี้ยังช่วยอธิบายถึงความเรียบง่ายของโลงศพใบนี้ ซึ่งไม่ปรากฏงูอูเรอุสประดับ และมีลักษณะทางศิลปะคล้ายคลึงกับโลงพระบรมศพแบบเรียบของฟาโรห์คาโมส ดังนั้น ฟาโรห์อินเทฟจึงอาจไม่มีเวลาสร้างโลงพระบรมศพที่สมบูรณ์เหมาะสมในรัชสมัยอันสั้นของพระองค์

ไรโฮลต์ (1997) เสนอว่า ฟาโรห์เซเคมเร-เฮรูเฮอร์มาอัต อินเทฟ สวรรคตก่อนเวลาอันควร และพระบรมศพของพระองค์ถูกบรรจุลงในโลงพระบรมศพที่เดิมเป็นของฟาโรห์นุบเคเปอร์เร อินเทฟ ดังนั้นฟาโรห์เซเคมเร-เฮรูเฮอร์มาอัต อินเทฟจึงอาจไม่ได้ทรงมีรัชสมัยที่ปกครองด้วยพระองค์เองอย่างแท้จริง

ด็อดสัน (2000) ได้วิจารณ์ข้อเสนอของไรโฮลต์ที่ว่า ฟาโรห์เซเคมเร-เฮรูเฮอร์มาอัต อินเทฟ สวรรคตในรัชสมัยของฟาโรห์พระองค์ก่อน และพระบรมศพของพระองค์ถูกบรรจุลงในโลงพระบรมศพที่เดิมเป็นของฟาโรห์เซเคมเร-เวปมาอัต อินเทฟ โดยด็อดสันชี้ให้เห็นว่า รูปแบบการเขียนพระนาม “อินเทฟ” บนโลงพระบรมศพนี้ (ซึ่งเดิมคล้ายกับแบบที่ใช้เขียนพระนามของฟาโรห์นุบเคเปอร์เร อินเทฟ ก่อนจะถูกแก้ไขให้เป็นของฟาโรห์เซเคมเร-เฮรูเฮอร์มาอัต อินเทฟ) รวมถึงพระนามครองราชย์ “เซเคมเร-เฮรูเฮอร์มาอัต” ที่ถูกเพิ่มเข้าไปนั้น เขียนด้วยลายมือที่แตกต่างอย่างสิ้นเชิงจากข้อความส่วนอื่น ๆ บนโลงพระบรมศพ ด็อดสันยังเน้นย้ำว่า 
:ในประเด็นเรื่องโลงพระบรมศพของเหล่่าฟาโรห์อินโยเทฟ ไรโฮลต์ไม่ได้กล่าวถึงจุดสำคัญว่าโลงพระบรมศพที่ใช้กับฟาโรห์เซเคมเร-เฮรูเฮอร์มาอัต (หรือ “อินโยเทฟ เฮช” ในการเรียกของเขา) นั้นเป็นโลงศพแบบ “สำเร็จรูป” [กล่าวคือ ไม่ใช่โลงพระบรมศพ] ซึ่งสร้างขึ้นโดยไม่มีชื่อผู้ตาย และจะนำชื่อมาใส่ภายหลัง เช่นเดียวกับโลงที่ต่อมาถูกใช้ในการฝังพระบรมศพของฟาโรห์คาโมส ด้วยเหตุนี้ จึงแทบเป็นไปไม่ได้ที่โลงศพใบนี้จะเป็นโลงพระบรมศพเดิมของฟาโรห์อินโยเทฟ เอ็น ซึ่งถูกนำมาใช้แทนให้กับผู้ครองราชย์ร่วมที่สวรรคตก่อนเวลาอันควร ดังนั้น คำอธิบายเดิมของผู้วิจารณ์เกี่ยวกับการเปลี่ยนการสะกดพระนามส่วนพระองค์จึงยังคงเป็นเหตุผลที่น่าเชื่อถือที่สุด และยังอาจอธิบายได้ถึงการเพิ่มพระนามครองราชย์ด้วย กล่าวคือ จากความสับสนในใจของอาลักษณ์ เขาจึงมั่นใจว่าฟาโรห์จะได้รับการระบุพระองค์อย่างถูกต้องในปรโลกด้วยการเพิ่มพระนามครองราชย์เข้าไปอีกด้วย!

## แนวคิดทฤษฎี
ในปี ค.ศ. 2001 คณะนักโบราณคดีที่นำโดยดาเนียล โพลซ์ ซึ่งเป็นนักไอยคุปต์วิทยาชาวเยอรมัน ได้ค้นพบสุสานของฟาโรห์นุบเคเปอร์เร ที่ดะรอ อะบู อันนะญาอีกครั้ง ต่อมาโพลซ์ (2007) ได้เสนอว่า ฟาโรห์เซเคมเร-เฮรูเฮอร์มาอัต อินเทฟ ทรงสืบราชบัลลังก์ต่อจากฟาโรห์นุบเคเปอร์เร อินเทฟ ในช่วงเวลาสั้น ๆ ก่อนการเสด็จขึ้นครองราชย์ของฟาโรห์เซนัคต์เอนเร อาห์โมส
## อ้างอิง

หมวดหมู่:ฟาโรห์ยุคราชวงศ์ที่สิบเจ็ด